Nuwe vennootskap om landelike veiligheid op te skerpAgri SA het ‘n samewerkingsooreenkoms met Fidelity ADT te onderteken om die hoë vlakke van plaasgeweld en landboumisdaad te bekamp. V.l.n.r. is Tommie Esterhuyse van Agri SA se sentrum vir uinemendheid, Omri van Zyl, uitvoerende hoof van Agri SA, Wahl Bartmann, uitvoerende hoof van Fidelity ADT, en Dan Kriek, president van Agri SA. Foto: Esté Meyer Jansen/Maroela Media. Landbouverwante misdaad kos dié bedryf jaarliks sowat R7,7 miljard. Terwyl plaasaanvalle oor die afgelope twee jaar toegeneem het, het sewe uit tien boerderye ook aangedui dat hulle ŉ vorm van misdaad ervaar het. Veediefstalsake het ook met ŉ verdere 7,2% toegeneem. Volgens die landbou-organisasie Agri SA wys dit daarop dat lede van die boerderygemeenskap in Suid-Afrika herhaaldelik slagoffers van verskeie misdade is. Die erns van die geweldsmisdade het dié organisasie genoop om ŉ samewerkingsooreenkoms met Fidelity ADT te onderteken om die hoë vlakke van plaasgeweld en landboumisdaad te bekamp. Volgens die ooreenkoms sal Fidelity ADT ondersteuning bied aan die polisie en bestaande veiligheidstrukture in die landelike omgewing. Die sekuriteitsdienstegroep wil ook onder meer doeltreffende en bekostigbare monitorstelsels ontwikkel, wat alarms en kameras insluit, om mense en eiendom op plase te beveilig. “Ons sal ŉ gesentraliseerde inligtingsentrum kan bied om misdaadondersoeke en inhegtenisnemings te voorspel en te fasiliteer. Ons sal ook nou saamwerk met verskeie plaaswagte, plaaslike veiligheidsmaatskappye en boereverenigings om hul vaardighede op te skerp en hulle te bemagtig met waardevolle insigte rakende aspekte soos burgerlike inhegtenisneming, aanmelding van verdagte gedrag, grondbesettings, nywerheidsonrus en veediefstal, asook opleiding in verskeie veiligheidsaspekte verskaf,” het Wahl Bartmann, uitvoerende hoof van Fidelity ADT, Dinsdag in Centurion gesê. Dié sekuriteitsgroep wil help om ŉ behoorlike strategie te vorm vir die bekamping van plaasaanvalle, soortgelyk aan dieselfde strukture wat ingestel is om transitorooftogte te verminder. Bartmann meen ŉ sterk intelligensiesentrum is nodig waar misdaaddatabasisse bygehou en beeldmateriaal deeglik ontleed kan word. “Dit is hoe ŉ mens in staat sal wees om misdaad te voorspel, brandpunte te identifiseer en die inligting te kanaliseer na die polisie, plaaswagte en sekuriteitsnetwerk in die landelike omgewing,” voeg hy by. “Die probleem van plaasveiligheid is te groot vir ŉ enkele organisasie, gemeenskap of selfs owerheidstrukture om te hanteer. Die realiteit is dat geweldsmisdaad in ons landelike boerderygebiede nie slegs die gemeenskap raak nie, maar ook ŉ negatiewe uitwerking op voedselproduksie, nasionale stabiliteit en die ekonomie van die land het. Wahl Bartmann, uitvoerende hoof van Fidelity ADT, onderteken die samewerkingsooreenkoms met Agri SA, terwyl Dan Kriek, president van dié landbou-organisasie, toekyk. Foto: Esté Meyer Jansen/Maroela Media. “Daarom bly die veiligheid van die boerderygemeenskap een van die uitdagings wat alle boere oor Suid-Afrika heen moet aanpak,” sê Tommie Esterhuyse, voorsitter van Agri SA se Sentrum vir Uitnemendheid: Landelike Veiligheid. “Ons glo dat die vennootskap ŉ groot bydrae sal lewer om ŉ veilige landelike omgewing daar te stel en sodoende voedselsekerheid en maatskaplike en ekonomiese ontwikkeling te ondersteun en op die veiligheidsbehoeftes van landelike gemeenskappe te reageer. Dit is ook die oogmerke van die Landelike Beveiligingstrategie soos ontwikkel deur die polisie met behulp van Agri SA.” Die vennootskap het op 1 Februarie 2019 in werking getree en word tans uitgebrei na Agri SA se provinsiale organisasies soos Agri Noord-Kaap en Vrystaat Landbou. “Ons beplan om die Vrystaat aan die hand van kameras te monitor. Die Vrystaat-provinsie loop tans die ergste deur onder veediefstal en skade aan landbou-eiendom, terwyl daar bepaalde dorpe in die Noordwes is wat ook probleme ervaar. Dit is hier waar ons voorkeur sal gee,” sê Esterhuyse. Agri SA sê die ooreenkoms het die ondersteuning van die nasionale polisiekommissaris, genl. Khehla John Sitole. Die landbou-organisasie wil nou met 15 boereverenigings saamwerk om die landelike veiligheidstrategie verder saam met Fidelity ADT uit te bou.